Gvozden Radičević

**Gvozden Radičević** (rođen 1930. u Guči, u Dragačevu) je srpski pevač narodne muzike.
 
## Biografija

Pripada prvoj poratnoj generaciji pevača narodne muzike koja je svoj muzički stil formirala na tradicijama izvorne narodne muzike. Na tekstovima i kompozicijama Budimira Buce Jovanovića, Dobrivoja Ivankovića, Radoja Mitrovića, Aleksandra Stepića, Novice Negovanovića i na svojim otpevao je nezaboravne pesme: „Poslednje pismo“, „Poleti golube moj“, „Uzmi sve što ti život pruža“ i druge s kojima je pobeđivao na tradicionalnoj Pesmi leta i Beogradskom saboru. Neke od njegovih pesama danas se smatraju izvornim. Pevao je u duetu sa Nadom Mamulom, Lepom Lukić i Anđelkom Mandić.

Za razliku od većine pevača narodne muzike, nije pevao izvorne narodne melodije. Gvozden je imao veoma kratku ali izuzetnu i blistavu pevačku karijeru. Počeo je da snima 1964. godine, a već 1970. godine bio je prvi pevač novokomponovane narodne muzike sa preko milion prodatih ploča. Intenzivno je snimao do 1978. godine i u tom periodu je snimio 105 pesama što je svojevrsni rekord koji verovatno nije postigao ni jedan pevač da u proseku svake godine snimi po 8 pesama. Do 1980. godine snimio je još 3 pesme što je ukupno 108 pesama, s tim što je pesmu „Seja kose raspletala“ snimio u dve verzije, a „Sećaš li se ratni druže“ u tri verzije.

Gvozden će ostati upamćen po svome stilu, po svom čistom, mekom, toplom i melodičnom glasu, po svom profesionalnom i korektnom odnosu prema svojim kolegama i publici. Pevao je u svim delovima bivše Jugoslavije i svuda je bio rado priman. On nikad nije pogazio svoj gorštački karakter da bi se gurao u radio-stanice i dodvoravao muzičkim urednicima da bi sticao veću popularnost, pa se zato mlađe generacije koje danas slušaju Gvozdenove pesme pitaju zašto ona nije bila veća u odnosu na neke drugorazedne pevače.

## Ploče
* Sećaš li se ratni druže, singl, PGP RTB, 1964,
* Pesme i kolo iz Srbije, singl, (duet sa Anđelkom Mandić), Jugoton, Zagreb, 1964,
* Ja odlazim u armiju, singl, Jugoton, Zagreb, 1965,
* Poleti golube moj, singl, Jugoton, Zagreb, 1965,
* U večeri lagane, singl, (duet sa Lepom Lukić), Diskos, Aleksandrovac, 1965, 
* Čim devojko lice miješ, (duet sa Lepom Lukić), Diskos, Aleksandrovac, 1965,
* Devojčice, beli zumbule (duet sa Lepom Lukić), Diskos Aleksandrovac, 1965,
* Sjećaš li se ratni druže, singl, Jugoton, Zagreb, 1965, 1966,
* Odavno mi ne dolaziš, singl, (duet s Nadom Mamulom), Jugoton, Zagreb, 1966,
* Sivi soko, singl, Jugoton, 1966,
* Ne sećaj se mene, singl (duet sa Nadom Mamulom), Jugoton, zagreb, 1966,
* Bolan ti ležim, jarane, singl, Jugoton, Zagreb, 1967
* Oj, goro zelena, singl, RTB, 1968,
* Otišla si bez zbogom da kažeš, singl, RTB, 1968,
* Pij, draga, iz moje čaše, singl, RTB, 1968,
* Poslednje pismo, pesma na zajedničkom singlu (II nagrada publike i I nagrada SAMD, Beogradski sabor 1968), RTB, 1968,
* Uzmi sve što ti život pruža, singl, RTB, 1969,
* Lažna ljubav, pesma na singlu, (Ilidža, 1969), RTB, 1969,
* Rastavljena srca, singl, RTB, 1969,
* Ko ne hteo tuđe, ne imao svoje, singl, RTB, 1970,
* Nisam ti rekao zbogom, singl, RTB, (Festival Jesen 69), RTB, 1970,
* Neću nikad za ljubav da molim, singl, RTB, 1970,
* Gvozden, LP sa 12 kompozicija, RTB, 1972,
* Ostao sam ko putnik na drumu, singl RTB, 1973,
* Na rastanku nemoj suze liti, singl, RTB, 1974,
* Slavica, singl, RTB, 1973,
* Gvozden Radičević, LP sa 12 pesama, Jugoton, Zagreb, 1974,
* Nećemo te zaboravit' druže, ZKP RTVL, Ljubljana, 1981.

## Festivali
* 1968. Ilidža - Povedi kolo, bosanska delijo
* 1968. Beogradski sabor - Poslednje pismo, 2. nagrada publike i 1. nagrada SAMD
* 1969. Ilidža - Lažna ljubav
* 1969. Festival Jesen - Nisam ti rekao zbogom
* 1970. Akordi Đerdapa - Od Đerdapa do Kladova
* 1975. Beogradski sabor - Ne piši mi tužna pisma
* 1976. Hit parada - Živi druže, bez bola i tuge
* 1978. Hit parada - Nismo kao nekad

## Reference